b'\n_START_ARTICLE_\nSebasti\xc3\xa3o de Melo\n_START_PARAGRAPH_\nSebasti\xc3\xa3o Jos\xc3\xa9 de Carvalho e Melo (1699\xe2\x80\x931782) \xe2\x80\x93 \xc5\xa0vietimo am\xc5\xbeiaus Portugalijos politikas, Ministras pirmininkas, viena \xc5\xbeymiausi\xc5\xb3 asmenybi\xc5\xb3 Portugalijos istorijoje.\n_START_SECTION_\nAmbasadorius\n_START_PARAGRAPH_\n1738 m. Sebasti\xc3\xa3o de Melo, talentingas Lisabonos dvarininko s\xc5\xabnus prad\xc4\x97jo diplomatin\xc4\x99 karjer\xc4\x85 kaip Portugalijos ambasadorius Londone, v\xc4\x97liau Vienoje. Portugalijos karalien\xc4\x97 Marija Ana Austr\xc4\x97 m\xc4\x97go Melo ir po jo pirmos \xc5\xbemonos mirties suorganizavo na\xc5\xa1laujan\xc4\x8diam Melo antr\xc4\x85 santuok\xc4\x85 su Austrijos feldmar\xc5\xa1alo Leopoldo Jozefo dukterimi. Ta\xc4\x8diau Portugalijos karalius Jonas V nebuvo tuo patenkintas ir at\xc5\xa1auk\xc4\x97 Melo namo 1749 m. Kitais metais jis mir\xc4\x97 ir Jozefas I tapo Portugalijos karaliumi. Naujasis karalius, prie\xc5\xa1ingai nei t\xc4\x97vas, m\xc4\x97go Melo ir su motinos sutikimu paskyr\xc4\x97 j\xc4\xaf U\xc5\xbesienio reikal\xc5\xb3 ministru. Kai sustipr\xc4\x97jo jo pasitik\xc4\x97jimas naujuoju ministru Melo gavo dar daugiau vald\xc5\xbeios valstyb\xc4\x97je.\n_START_SECTION_\nMinistras pirmininkas\n_START_PARAGRAPH_\n1755 m. Sebasti\xc3\xa3o de Melo tapo ministru pirmininku. Apstulbintas Brit\xc5\xb3 ekonomini\xc5\xb3 pasiekim\xc5\xb3, kuriuos jis mat\xc4\x97 b\xc5\xabdamas ambasadoriumi, Melo s\xc4\x97kmingai \xc4\xafvykd\xc4\x97 pana\xc5\xa1ias reformas Portugalijoje. Jis panaikino vergov\xc4\x99 Portugalijoje ir jos valdose Indijoje, reorganizavo armij\xc4\x85 ir laivyn\xc4\x85, pertvark\xc4\x97 Koimbros universitet\xc4\x85 ir u\xc5\xbebaig\xc4\x97 krik\xc5\xa1\xc4\x8dioni\xc5\xb3 sekt\xc5\xb3 persekiojim\xc4\x85._NEWLINE_Bet svarbiausios jo reformos buvo ekonomin\xc4\x97s ir financin\xc4\x97s. Jis \xc4\xafk\xc5\xabr\xc4\x97 kelias kompanijas ir gildijas reguliuoti bet koki\xc4\x85 komercin\xc4\x99 veikl\xc4\x85. Jis apribojo porto vyno gamybos region\xc4\x85 ir u\xc5\xbetikrino jo kokyb\xc4\x99 ir tai buvo pirmas bandymas Europoje kontroliuoti vyno kokyb\xc4\x99. Melo vald\xc4\x97 tvirta rank\xc4\x85, \xc4\xafved\xc4\x97s grie\xc5\xbetus \xc4\xafstatymus visoms socialin\xc4\x97ms klas\xc4\x97ms nuo didiko iki skurd\xc5\xbeiaus bei pla\xc4\x8diai tikrino \xc5\xa1alies mokes\xc4\x8di\xc5\xb3 sistem\xc4\x85. D\xc4\x97l \xc5\xa1i\xc5\xb3 reform\xc5\xb3 jis \xc4\xafgijo daugyb\xc4\x99 prie\xc5\xa1\xc5\xb3, ypa\xc4\x8d tarp didik\xc5\xb3, kurie j\xc4\xaf laik\xc4\x97 i\xc5\xa1si\xc5\xa1ok\xc4\x97liu.\n_START_SECTION_\nPo Lisabonos \xc5\xbeem\xc4\x97s dreb\xc4\x97jimo\n_START_PARAGRAPH_\n1755 m. lapkri\xc4\x8dio 1 d. ryte Lisabon\xc4\x85 sukr\xc4\x97t\xc4\x97 stiprus \xc5\xbeem\xc4\x97s dreb\xc4\x97jimas (sp\xc4\x97jama 9 balai pagal Richterio skal\xc4\x99). Miest\xc4\x85 sugriov\xc4\x97 iki pamat\xc5\xb3 \xc5\xbeem\xc4\x97s dreb\xc4\x97jimas, cunamis ir kil\xc4\x99 gaisrai. Sebasti\xc3\xa3o de Melo per atsitiktinum\xc4\x85 i\xc5\xa1gyveno ir puol\xc4\x97 atstatyti miest\xc4\x85 su garsiu posakiu: Kas dabar? Mes palaidosim mirusius ir pavalgydinsim gyvus._NEWLINE_Nepaisant katastrofos Lisabona nepatyr\xc4\x97 epidemij\xc5\xb3 ir per netus buvo beveik atstatyta. Naujas Lisabonos centras buvo pastatytas taip, kad atlaikyt\xc5\xb3 \xc5\xbeem\xc4\x97s dreb\xc4\x97jimus. Buvo pastatyti architekt\xc5\xabriniai modeliai, o aplink \xc5\xbeygiuojantys kariai imitavo \xc5\xbeem\xc4\x97s dreb\xc4\x97jim\xc4\x85. Naujas senamiestis i\xc5\xa1liko iki \xc5\xa1i\xc5\xb3 laik\xc5\xb3 ir lankomas turist\xc5\xb3. Melo prisid\xc4\x97jo prie seismologijos pl\xc4\x97tros suk\xc5\xabr\xc4\x99s speciali\xc4\x85 tarnyb\xc4\x85, kurios atstovai buvo nusi\xc5\xb3sti \xc4\xaf kiekvien\xc4\x85 \xc5\xa1alies parapij\xc4\x85._NEWLINE_Po \xc5\xbeem\xc4\x97s dreb\xc4\x97jimo Jozefas I ministrui pirmininkui suteik\xc4\x97 dar daugiau galios ir Melo tapo galingu progresyviu diktatoriumi. Augant galiai did\xc4\x97jo prie\xc5\xa1\xc5\xb3 skai\xc4\x8dius ir gin\xc4\x8dai su didikais dar\xc4\x97si vis da\xc5\xbenesni. 1758 Jozefas I buvo su\xc5\xbeeistas per pasik\xc4\x97sinim\xc4\x85 nu\xc5\xbeudyti. Tavora \xc5\xa1eima ir Aveiro kunigaik\xc5\xa1tis buvo apkaltinti ir nubausti mirties bausme po greito teismo. J\xc4\x97zuitai buvo i\xc5\xa1varyti i\xc5\xa1 \xc5\xa1alies, o j\xc5\xb3 turtas konfiskuotas. Sebasti\xc3\xa3o de Melo nerod\xc4\x97 pasigail\xc4\x97jimo ir persekiojo visus \xc4\xafsipainiojusius asmenis, net moteris ir vaikus. Tai buvo galutin\xc4\x97 pergal\xc4\x97 prie\xc5\xa1 ministro pirmininko prie\xc5\xa1us aristokratus. Atsid\xc4\x97kodamas karalius 1559 m. suteik\xc4\x97 Melo Oeiro grafo titul\xc4\x85._NEWLINE_Po Tavoros aferos niekas Melo nebesiprie\xc5\xa1ino. 1770 m. jis tapo Pombalio markizu ir vald\xc4\x97 \xc5\xa1al\xc4\xaf iki Jozefo mirties 1779 m. Naujoji karalien\xc4\x97 Marija I nem\xc4\x97go markizo ir u\xc5\xbedraud\xc4\x97 prie jos prisiartinti ar\xc4\x8diau nei 20 myli\xc5\xb3 ir taip apribojo jo \xc4\xaftak\xc4\x85.'